शालिनी उन्नीकृष्णन के किरदार ने फिजिकली और इमोशनली झकझोर दिया, इसके निशान जिंदगी भर रहेंगे
The Kerala Story Box Office Collection - द केरल स्टोरी हर दिन कमाई के नए आंकड़े छू रही है। कर्नाटक और बंगाल जैसे राज्य में बैन होने के बावजूद फिल्म ने अब तक तकरीबन 67.42 करोड़ का कलेक्शन कर लिया है।
द केरल स्टोरी हर दिन कमाई के नए आंकड़े छू रही है। कर्नाटक और बंगाल जैसे राज्य में बैन होने के बावजूद फिल्म ने अब तक तकरीबन 67.42 करोड़ का कलेक्शन कर लिया है, हालांकि अभी ऑफिशियल कलेक्शन नहीं आया है। इस बीच मंगलवार को फिल्म की लीड अदा शर्मा ने फिल्म की सक्सेस पर बात की। फिल्म को लेकर एक्सपीरिएंस शेयर करते हुए अदा ने बताया कि शालिनी उन्नीकृष्णन के किरदार ने उन्हें शारीरिक और भावनात्मक तौर पर तोड़ दिया था। उनके दिल पर इस किरदार का असर बेहद गहरा रहा है।
द केरल स्टोरी ने मुझे इमोशनली और फिजिकली झकझोर दिया है
ईटाइम्स को दिए इंटरव्यू में अदा से सवाल किया गया कि - 'आपको इस किरदार ने कितना प्रभावित किया?' इस पर उन्होंने कहा- 'मुझे इस किरदार ने फिजिकली और इमोशनली दोनों तरह से प्रभावित किया है। इनके निशान मेरे दिल तक पहुंचे हैं, ऐसे निशान जो कभी भी मिट नहीं पाएंगे।'
फिल्म बैकग्राउंड से न होने के बावजूद प्यार मिला, वाकई उम्मीद नहीं थी
फिल्म की सक्सेस के बारे में बात करते अदा ने कहा- 'फिल्मी बैकग्राउंड से न आने के बावजूद मुझे जो प्यार मिला, मुझे वाकई इसकी उम्मीद नहीं थी। पूरा देश आज मेरा हौसला बढ़ा रहा है। मैं बेहद शुक्रगुजार हूं। यह ऐसा मौका है जब मैं अपनी खुशी जाहिर नहीं कर पा रही।’
फिल्म के मैसेज शायद कई लड़कियों की जिंदगी बचा पाए
फिल्म में दिए मैसेज के बारे में बात करते हुए अदा ने कहा- ‘फिल्म के जरिए हमने जो मैसेज देने की कोशिश की है, वो शायद कई लड़कियों की जिंदगी बचा पाएगा। ऑडियंस से हमें जो प्यार मिला, वो वाकई बहुत बड़ी बात है। मुझे बेहद खुशी होती है।’
आतंकवाद का मुद्दा वकाई खतरनाक है
अदा से सवाल किया गया- ‘यह फिल्म खुद में एक सेंसिटिव और डिस्टर्बिंग मुद्दे को उठाती है, जिसमें इस्लामिक कन्वर्जन की कहानी है। ऐसे में फिल्म को करने में आपको कोई हिचक हुई?’
जवाब में अदा ने कहा- पहले दिन स्क्रिप्ट पढ़ने से लेकर फिल्म की शूटिंग तक, द केरल स्टोरी की कहानी एक ऐसी लड़की की थी, जो ISIS में धकेल दी जाती है। इस दौरान उसे आतंकवाद का भयानक रूप देखने को मिलता है। आतंकवाद वाकई एक खतरनाक मुद्दा है, लेकिन किसी न किसी को तो यह कहानी दिखानी ही थी।
कोई भी फैसला करने से पहले 2 बार सोचना चाहिए
इस तरह के ट्रैप में फंसी लड़कियों के बारे में बात करते हुए एक्ट्रेस ने लड़कियों को सलाह दी और कहा- ‘जिंदगी में कोई भी सिचुएशन हो। चाहे वो कोई भी फैसला हो- बड़ा या छोटा। लड़की होने के नाते आपको दो बार सोचना चाहिए। अपने परिवार से सलाह लेनी चाहिए।’
इस कहानी के जरिए कहानियों को अपनी आवाज मिली
सफलता के बारे मे खुशी जाहिर करते हुए अदा ने कहा- ‘यह जानने के बाद कि द केरल स्टोरी कई महिलाओं की जिंदगी बदल देगी। मुझे वाकई बेहद खुशी हुई है। इस फिल्म के जरिए कई अनसुनी कहानियों को अपनी आवाज मिली है। यही मेरा असल सेलिब्रेशन है।’